Agnes Bernauer
Agnes Bernauer (nata fortasse Augustae Vindelicorum c. 1410, mortua prope Strupingam die 12 Octobris 1435) fuit amica et fortasse prima uxor Albrechti III, ducis Bavariae. Propter hoc coniugium ordine ducis non dignum – Agnes enim balneatrix esse dicebatur – Albrechtus in pugnam cum patre suo Ernesto pervenit, qui anno 1435 Agnetem absente marito in Danubio submergi iussit. Vita et mors eius a compluribus scriptoribus descriptae sunt, ex quibus notissima sunt Friderici Hebbel tragoedia Agnes Bernauer et Caroli Orff melodrama Die Bernauerin. Quarto quoque anno Strupingae fiunt dies festi ludorum Agnes Bernauer (Agnes-Bernauer-Festspiele), quibus historia huius feminae in scaena exhibetur.